у́бѡ є́сть чу́до, сему̀ ѿ бж҃е́ственныхъ пѣ́ти илѝ глаго́лати ка́колибо, и мнѡ́га же, и ча́стѣ, ча́стыми вся́кѡ ѿсю́ду а́ки у́бѡ сраже́ніи, и устраша́я и ѿгоня́я вражду́ющаго на ны̀ мно́гѡ и ра́тующаго усе́рднѡ: и́бо пріи́детъ и сему̀ послѣ́дованно вре́мя, терпя́щему ѿ дх҃нове́нія вои́стинну на́нь духо́вна, внегда̀ мно́гихъ бж҃е́ственныхъ пѣ́сней и пѣ́ній и слове́съ а́ки и скорови̂дна ѡзарє́нія соберу́тся во єди́ну вои́стинну свѣ́тлость ѻгня̀: єгда̀ и врага̀ удо́бь и сме́ртноюя́звою уязви́тъ, пожига́я, си́рѣчь и разсѣца́я, илѝ па́че истребля́я тьму̀ ѻ́нагѡ, себе́ же свѣ́тлостію ѻгня̀ и согрѣва́я же и къ бж҃е́ственному наипа́че воздви́жя раче́нію: и къ самому̀ бг҃у серде́чную въ молча́ніи пѣ́снь и у́жасъ вознося̀: и та̂инъ показу́я ди́вна себѣ̀ ѕѣлѡ̀ чудеса̀: не непра́веднѡ бо терпя́щіи гдс̑а ублажа́ются, то́чію я́кѡ предъ̑иду́щу вре́мени наслѣ́дствуютъ я́кѡ кро́тцы су́ще мы́сленную ѡбѣтова́нія зе́млю, ѡ хрс̑тѣ̀ іи҃сѣ гдс̑ѣ на́шемъ